Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tippreżenta strateġija ġdida biex tgħin lill-industrija Ewropea tmexxi t-tranżizzjonijiet tewmin lejn in-newtralità klimatika u t-tmexxija diġitali. L-istrateġija għandha l-għan li tixpruna l-kompetittività u l-awtonomija strateġika tal-Ewropa fi żmien ta' ċaqliq ġeopolitiku u kompetizzjoni globali dejjem akbar. Il-pakkett ta' inizjattivi jiddeskrivi approċċ ġdid għall-politika industrijali Ewropea li għandha għeruq sodi fil-valuri u t-tradizzjonijiet tas-suq soċjali Ewropej. Jippreżenta firxa ta' azzjonijiet li jappoġġaw lill-atturi kollha tal-industrija Ewropea li jinkludu kumpaniji kbar u żgħar, negozji ġodda innovattivi, ċentri tar-riċerka, provdituri ta' servizzi, fornituri u msieħba soċjali. Strateġija ddedikata għall-intrapriżi żgħar u medji (SMEs) għandha l-għan li tnaqqas il-burokrazija żejda u li tgħin lill-bosta SMEs Ewropej jagħmlu n-negozju fis-Suq Uniku kollu, jaċċessaw il-finanzjament u jgħinu biex imexxu t-tranżizzjonijiet diġitali u ekoloġiċi. L-inizjattivi tal-lum jinkludu wkoll passi konkreti biex nindirizzaw l-ostakli għal suq uniku li jaħdem tajjeb, li huwa l-aktar assi b'saħħtu tal-Ewropa biex in-negozji tagħna jikbru u jikkompetu fl-Ewropa u lil hinn minnha. Ursula von der Leyen, il-President tal-Kummissjoni Ewropea, qalet: “L-industrija Ewropea hija l-mutur tat-tkabbir u l-prosperità fl-Ewropa. U tkun fl-aħjar tagħha meta tieħu minn dak li jagħtiha s-saħħa: in-nies tagħha u l-ideat, it-talenti, id-diversità u l-intraprenditorija tagħhom. Dan huwa importanti aktar minn qatt qabel issa li l-Ewropa qed tibda t-tranżizzjonijiet ekoloġiċi u diġitali ambizzjużi tagħha f'dinja li hija aktar imqallba u imprevedibbli minn qatt qabel. L-industrija Ewropea għandha kulma teħtieġ biex tmexxi t-triq u aħna se nagħmlu kulma nistgħu biex nappoġġawha.” Thierry Breton, il-Kummissarju għas-Suq Intern, qal: “L-Ewropa għandha l-aktar industrija b'saħħitha fid-dinja. Il-kumpaniji tagħna – kbar u żgħar – jipprovdulna l-impjiegi, il-prosperità u l-awtonomija strateġika. Biex nimmaniġġjaw it-tranżizzjonijiet ekoloġiċi u diġitali u nevitaw li niddependu fuq partijiet esterni f'kuntest ġeopolitiku ġdid neħtieġu bidla radikali – u hemm bżonn li tibda issa.” Il-pakkett tal-Politika Industrijali ppubblikat illum jinkludi l-inizjattivi li ġejjin: Biex tħares ir-rwol ta' tmexxija industrijali tal-Ewropa, strateġija industrijali ġdida se tgħin biex jinkisbu r-riżultati b'rabta ma' tliet prijoritajiet ewlenin: li nżommu l-kompetittività globali tal-industrija Ewropea flimkien ma' kondizzjonijiet ekwivalenti ta' kompetizzjoni f'darna kif ukoll globalment, li nagħmlu l-Ewropa newtrali għall-klima sal-2050, u li nsawru l-futur diġitali tal-Ewropa. L-istrateġija tippreżenta l-muturi ewlenin tat-trasformazzjoni industrijali tal-Ewropa u tipproponi sensiela komprensiv ta' azzjonijiet futuri, inkluż: Minbarra sett komprensiv ta' azzjonijiet, kemm orizzontali u kif ukoll għal teknoloġiji speċifiċi, il-Kummissjoni se tanalizza b'mod sistematiku r-riskji u l-ħtiġijiet ta' ekosistemi industrijali differenti. Hija u twettaq din l-analiżi, il-Kummissjoni se taħdem mill-qrib ma' Forum Industrijali inklużiv u miftuħ, li għandu jitwaqqaf sa Settembru 2020. Se jkun magħmul minn rappreżentanti tal-industrija, inklużi l-SMEs, il-kumpaniji kbar, l-imsieħba soċjali, ir-riċerkaturi, kif ukoll l-Istati Membri u l-Istituzzjonijiet tal-UE. Fejn meħtieġ, l-esperti minn setturi speċifiċi se jintalbu jaqsmu l-għarfien tagħhom. Il-Jiem tal-Industrija annwali tal-Kummissjoni se jkomplu jlaqqgħu l-atturi kollha flimkien. L-SMEs għandhom rwol kritiku fin-nisġa industrijali tal-Ewropa billi jipprovdu żewġ impjiegi minn kull tlieta, u huma ċentrali għas-suċċess ta' dan l-approċċ industrijali l-ġdid. Din l-istrateġija għandha l-għan li tgħin lill-SMEs imexxu t-tranżizzjonijiet tewmin, li tfisser ukoll li jiġi żgurat aċċess għall-ħiliet li hemm bżonn. Biex tinbena l-kapaċità tal-SMEs għat-tranżizzjoni, il-Kummissjoni se taġġorna n-Netwerk Enterprise Europe b'Konsulenti tas-Sostenibbiltà ddedikati. Se tespandi wkoll iċ-Ċentri ta' Innovazzjoni Diġitali f'kull reġjun fl-Ewropa biex l-SMEs ikollhom is-saħħa jintegraw l-innovazzjonijiet diġitali. Se tiftaħ ukoll opportunitajiet għall-volontarjat u għat-taħriġ fuq it-teknoloġiji diġitali. Sabiex tagħmilha aktar faċli biex l-SMEs joperaw fis-suq uniku u lil hinn minnu, il-Kummissjoni qed tipproponi azzjonijiet biex jitneħħew l-ostakli regolatorji u prattiċi biex jagħmlu n-negozju jew jespandu. Fost dawn, il-Kummissjoni qed iżżid l-isforzi tagħha biex tiżgura l-ħlas fil-pront, b'mod partikolari permezz ta' Osservatorju virtwali ġdid, kif ukoll permezz tar-riżoluzzjoni alternattiva għat-tilwim. Biex tagħmilha aktar aċċessibbli biex l-SMEs jagħmlu offerti pubbliċi inizjali, il-Kummissjoni se tappoġġa wkoll Fond għall-offerti inizjali lill-pubbliku (IPOs) tal-SMEs taħt it-tieqa għall-SMEs tal-InvestEU. Se tiffaċilita wkoll l-intraprenditorija femminili billi tistimola l-investiment f'kumpaniji u fondi mmexxija min-nisa. Barra minn hekk, il-Kummissjoni tistieden lill-Istati Membri biex jiżguraw li jagħtu assistenza lill-kumpaniji f'punt uniku ta' kuntatt. L-għan huwa li nagħmlu l-Ewropa l-aħjar post li tibda negozju u tikber. Se taħdem mal-istati Membri fuq Standard tal-UE għan-Negozji l-Ġodda li jaqa' taħt il-kompetenzi nazzjonali biex jikkondividu u jadottaw l-aħjar prattiki biex jaċċelleraw it-tkabbir ta' SMEs u negozji ġodda ta' teknoloġija avvanzata. Biex jiġi żgurat l-impenn politiku għal dawn il-miżuri, Rappreżentant tal-SMEs f'livell għoli tal-UE se jiggarantixxi sħubija mill-qrib u koordinazzjoni mal-Istati Membri tal-UE permezz ta' rappreżentanti tal-SMEs nazzjonali, kif ukoll mal-awtoritajiet reġjonali u lokali. Se ssaħħaħ il-perspettiva tal-SMEs fil-leġiżlazzjoni tal-UE. Is-suq uniku huwa fost l-akbar kisbiet tal-Ewropa u jipprovdi suq domestiku kbir lin-negozji Ewropej. Huwa jistimula l-kompetizzjoni u l-kummerċ fi ħdan l-UE. Jagħti liċ-ċittadini tal-UE għażla usa' ta' prodotti u servizzi u aktar opportunitajiet ta' xogħol u intraprenditorjali. Jagħti wkoll l-influwenza neċessarja lill-kumpaniji Ewropej biex isiru mexxejja fix-xena globali. Madankollu, l-Ewropej għadhom qed jaffaċċjaw ostakli li jżommuhom milli jisfruttaw għalkollox il-potenzjal tas-suq uniku. L-istimi juru li t-tneħħija ta' dawn l-ostakli tista' trendi daqs € 713 biljun sa tmiem id-deċennju. Ir-rapport dwar l-ostakli għas-Suq Uniku li ġie ppubblikat illum jidentifika firxa wiesgħa ta' ostakli fis-suq uniku, mill-perspettiva tan-negozji u l-konsumaturi Ewropej. Jindika l-għeruq ta' tali ostakli: regoli nazzjonali restrittivi u kumplessi, kapaċitajiet amministrattivi limitati, traspożizzjoni imperfetta tar-regoli tal-UE u l-infurzar inadegwat tagħhom. Biex tindirizza dawn l-ostakli, illum il-Kummissjoni qed tadotta Pjan ta' Azzjoni għal Implimentazzjoni u Infurzar Aħjar tar-Regoli tas-Suq Uniku, li għandu l-għan li jindirizza ostakli li jinħolqu mill-ksur tad-dritt tal-UE. Il-Pjan ta' Azzjoni huwa bbażat fuq sħubija mġedda bejn l-Istati Membri u l-Kummissjoni fir-responsabbiltà kondiviża tagħhom li jiżguraw li r-regoli tas-suq uniku jiġu infurzati u applikati kif suppost. F'dan il-kuntest, il-Pjan ta' Azzjoni qed ivara Task Force Konġunta tal-Kummissjoni u l-Istati Membri biex isaħħu l-kooperazzjoni dwar l-infurzar tar-regoli tas-Suq Uniku. Il-Kummissjoni, min-naħa tagħha, se tappoġġa l-awtoritajiet nazzjonali u lokali fl-isforzi tagħhom biex jimplimentaw kif suppost il-liġi Ewropea u mhijiex se toqgħod lura milli tieħu azzjoni soda kontra l-ksur tar-regoli tas-suq uniku. SFOND L-industrija għandha rwol vitali biex tappoġġa t-tkabbir ekonomiku u l-prosperità tal-Ewropa. L-industrija Ewropea hija mexxej globali f'bosta setturi, li jirrappreżentaw 20 % tal-valur miżjud totali tal-UE u li jipprovdu impjieg lil 35 miljun ruħ fl-UE. F'Marzu 2019, il-Kunsill Ewropew talab li jkun hemm strateġija għall-politika industrijali tal-UE komprensiva u għat-tul, flimkien ma' approċċ integrat għal suq uniku aktar fond u aktar b'saħħtu. Il-ħtieġa għal stil industrijali ġdid għall-Ewropa hija riflessa fil-Linji Gwida Politiċi tal-President von der Leyen, fil-prijoritajiet stabbiliti fl-Aġenda Strateġika 2019-2024 tal-Parlament Ewropew u tal-Kunsill Ewropew, fil-Patt Ekoloġiku Ewropew u fl-istrateġija tal-Kummissjoni “Insawru l-futur diġitali tal-Ewropa”. LINKS MEMO/Mistoqsija u Tweġiba SKEDA INFORMATTIVA: Strateġija Industrijali ġdida għal Ewropa globalment kompetittiva, ekoloġika u diġitali SKEDA INFORMATTIVA: Nisfruttaw il-potenzjal sħiħ tal-SMEs Ewropej SKEDA INFORMATTIVA: Suq uniku li jagħti r-riżultati għan-negozji u l-konsumaturi Strateġija Industrijali Ġdida għall-Ewropa Strateġija għall-SMEs għal Ewropa ekoloġika u diġitali L-identifikazzjoni u l-indirizzar tal-ostakli għas-suq uniku Pjan ta' Azzjoni għal Implimentazzjoni u Infurzar Aħjar tar-Regoli tas-Suq Uniku